אווה פביאן

אווה פביאן (באנגלית: Eva Fabian; נולדה ב-3 באוגוסט 1993) היא שחיינית מים פתוחים אמריקאית-ישראלית, אלופת העולם בשחייה במים פתוחים למרחק של 5 ק"מ (רוברוול 2010), בעלת מדליית ארד מאליפות העולם (ברצלונה 2013) במשחה ל-25 ק"מ, אלופת המשחקים הפאן-אמריקאיים (טורונטו 2015) ופעמיים ברציפות סגנית אלופת הפאן פסיפיק (אירוויין 2010 וגולד קוסט 2014) במשחה ל-10 ק"מ. אלופת ישראל (2018) במשחה ל-5 ק"מ. פביאן נולדה וגדלה בפרדריק, מרילנד, ארצות הברית. היא החלה לשחות בגיל 5 בהדרכת אביה, ג'ק, ולהתחרות בשחייה במים פתוחים בגיל 11. היא בוגרת אוניברסיטת ייל. באוקטובר 2017 עלתה לישראל והצטרפה לקבוצת הפועל בית שמש. היא מתאמנת במכון וינגייט בהדרכתו של חנן גלעד. באליפות העולם שנערכה ברומא, איטליה בסוף יולי 2009 סיימה פביאן במקום 10 במשחה ל-25 ק"מ בתוצאה של 5:50:41.5 שעות ובמקום 27 במשחה ל-10 ק"מ בתוצאה של 2:02:09.9 שעות. באליפות העולם בשחייה במים פתוחים שנערכה ברוברוול, קוויבק, קנדה ביולי 2010 זכתה פביאן במדליית זהב במשחה ל-5 ק"מ בתוצאה של 1:02:00.9 שעות, לפני ג'ורג'יה קונסיליה מאיטליה (1:02:01.0 שעות) ואנה מרסלה קוניה מברזיל (1:02:02.6 שעות). נוסף לכך, היא פסלה במשחה ל-10 ק"מ. חודש לאחר מכן, באליפות הפאן פסיפיק בשחייה שנערכה באירוויין, קליפורניה היא זכתה במדליית כסף במשחה ל-10 ק"מ בתוצאה של 2:00:35.76 שעות, אחרי בת ארצה כריסטין ג'נינגס (2:00:33.83 שעות) ולפני מליסה גורמן מאוסטרליה (2:00:56.57 שעות). באליפות העולם שנערכה בשאנגחאי, סין בסוף יולי 2011 סיימה פביאן במקום 12 במשחה ל-5 ק"מ בתוצאה של 1:00:50.0 שעות ובמקום 30 במשחה ל-10 ק"מ בתוצאה של 2:05:41.9 שעות. במשחקים הפאן-אמריקאיים שנערכו בגוודלחרה, מקסיקו באוקטובר אותה שנה היא סיימה במקום רביעי במשחה ל-10 ק"מ בתוצאה של 2:05:54.8 שעות, שתי שניות וחצי איטי ממדליית ארד. באליפות העולם שנערכה בברצלונה, ספרד בסוף יולי 2013 זכתה פביאן במדליית ארד במשחה ל-25 ק"מ בתוצאה של 5:07:20.4 שעות, אחרי מרטינה גרימלדי מאיטליה (5:07:19.7 שעות) ואנגלה מאורר מגרמניה (5:07:19.8 שעות). באליפות הפאן פסיפיק בשחייה שנערכה בגולד קוסט, אוסטרליה היא זכתה במדליית כסף במשחה ל-10 ק"מ בתוצאה של 1:59:52 שעות, אחרי בת ארצה היילי אנדרסון (1:59:51 שעות) ולפני צ'לסי גובקה מאוסטרליה (1:59:54 שעות). במשחקים הפאן-אמריקאיים שנערכו בטורונטו, קנדה באמצע יולי 2015 היא זכתה במדליית זהב במשחה ל-10 ק"מ בתוצאה של 2:03:17.0 שעות, לפני פאולה פרז מוונצואלה (2:03:17.0 שעות) וסמנטה ארוולו אקוודור (2:03:17.1 שעות). היא סבלה מפציעה ולכן החמיצה את מרבית התחרויות החשובות בשנת 2016. באליפות ישראל (בריכת 25 מטר) שנערכה בדצמבר אותה שנה היא זכתה ב-3 מדליות, 1 כסף ו-2 ארד. מדליית כסף, במשחה ל-400 מטר חופשי (4:15.74 דקות) ומדליות ארד, במשחה ל-200 מטר חופשי (2:03.08 דקות) ובמשחה ל-800 מטר חופשי (8:44.16 דקות). באליפות ישראל בשחייה למרחק 5 ק"מ בבריכה שנערכה במכון וינגייט בפברואר 2018 זכתה פביאן במדליית זהב בתוצאה של 59:00.01 דקות, התוצאה הטובה ביותר לנשים שנקבעה בישראל במשחה זה, לפני עדן גירלואנצה ממכבי קריית אונו (59:52.00 דקות) וחיה סימון זבלודוף מהפועל דולפין נתניה (1:00:28.74 שעות). באליפות העולם שנערכה בבודפשט בסוף יוני 2022 סיימה במקום 19 במשחה ל-10 ק"מ במים פתוחים, ונכנסה לסגל הבכיר של ישראל לאולימפיאדה. באליפות ישראל שנערכה ביולי זכתה במדליית זהב במשחה ל-1500 מטר חופשי בתוצאה של 17:11.13 דקות, לפני אורין גבלן מהפועל עירוני הוד השרון (17:11.15 דקות) ואופק אדיר מהפועל בת ים (17:19.82 דקות). באליפות העולם שנערכה בפוקואוקה, יפן ביולי 2023 סיימה במקום 17 במשחה ל-5 ק"מ בתוצאה של 1:01:11.4 שעות ובמקום 25 במשחה ל-10 ק"מ בתוצאה של 2:05:05.0 שעות. באליפות העולם שנערכה בדוחה, קטר בפברואר 2024 סיימה במקום 32 במשחה ל-10 ק"מ בתוצאה של 2:02:19.8 שעות. פביאן היא נגנית כינור מחוננת. היא החלה לנגן בכינור בגיל 4. היא מנגת בעיקר מוזיקה קלאסית. בספטמבר 2022 נישאה לזוהר תבור, שחקנית נבחרת ישראל ברוגבי. מדיה וקבצים בנושא אווה פביאן בוויקישיתוף אווה פביאן, באתר הוועד האולימפי בישראל אווה פביאן, באתר FINA (באנגלית) יניב טוכמן‏, אלופת העולם בשחייה במים פתוחים עברה לייצג את ישראל, באתר וואלה, 28 בנובמבר 2017 עידו רקובסקי, האהבה לשחייה הביאה אותה לישראל, באתר הארץ, 10 ביוני 2022 אסי ממן, אווה פביאן הגיעה במקום ה-19 באליפות העולם, באתר ynet, 29 ביוני 2022